DA Den Europæiske Unions Tidende CE 78/203

(2004/C 78 E/0207)

SKRIFTLIG FORESPØRGSEL P-2973/03

af Jean-Louis Bernié (EDD) til Kommissionen

(6. oktober 2003)

Om: De bretonske marskområder som lokalitet — september 2003

I sin skrivelse af 25. august 2003, der er stilet til Jean-Louis Bernié, kommer senator Oudin (Vendée/Frankrig) med følgende præcisering:

Der er tale om en kontraktmæssig foranstaltning fra fransk side, og derfor påhviler der ikke de lokale aktører nogen som helst forpligtelse til at gennemføre de ønskede forvaltningsaktioner.

Kan Kommissionen ud fra gældende fællesskabsret bekræfte, at en medlemsstat kan vedtage, at der ikke påhviler de lokale aktører i Natura 2000-lokaliteterne nogen form for forpligtelser, medmindre der ydes et økonomisk vederlag (f.eks. til lodsejere, indehavere af landbrugsbedrifter, fiskere, jægere eller andre brugere af naturen …)?

Kan aftaleretlige foranstaltninger efter Kommissionens opfattelse i sig selv garantere bevaring af Natura 2000-lokaliteter?

Svar afgivet på Kommissionens vegne af Margot Wallström

(19. november 2003)

For at besvare det ærede medlems første spørgsmål henvises til artikel 6 i Rådets direktiv 92/43/EØF (1). Ifølge denne artikel skal medlemsstaterne iværksætte de nødvendige bevaringsforanstaltninger for de særlige bevaringsområder. Medlemsstaterne skal ligeledes træffe passende foranstaltninger for at undgå forringelse af naturtyperne og levestederne for arterne i disse områder. Dette kan medføre en forpligtelse for de lokale aktører til at træffe de nødvendige forvaltningsforanstaltninger, uanset om der måtte være tale om nogen økonomisk modydelse eller ej.

For så vidt angår det ærede medlems andet spørgsmål om kontraktpolitikken i forbindelse med forvaltningen af Natura 2000-lokaliteterne, skønner Kommissionen, at en sådan politik ikke er tilstrækkelig i sig selv til samtidig at sikre beskyttelsen og bevaringen af lokaliteterne.

Ifølge artikel 6, stk. 1, i direktiv 92/43/EØF skal der træffes positive foranstaltninger for samtlige særlige bevaringsområder med det formål at opfylde direktivets generelle målsætning, som er at opretholde eller genoprette en gunstig bavaringsstatus for naturtyper samt vilde dyr og plantearter af fællesskabsbetydning. Disse bevaringsforanstaltninger skal opfylde de økologiske krav for de naturtyper i bilag I og de arter i bilag II, der forekommer i lokaliteterne. Foranstaltningerne kan antage to former: enten retsakter, administrative bestemmelser eller aftaler og i givet fald hensigtsmæssige forvaltningsplaner.

Valget mellem retsakter, administrative bestemmelser og aftaler og også valget af forvaltningsplaner påhviler medlemsstaterne selv, hvilket er i overensstemmelse med subsidiaritetsprincippet. Medlemsstaterne skal imidlertid vælge mindst en af de tre kategorier: retsakter, administrative bestemmelser eller aftaler. De er frit stillet med hensyn til på en lokalitet i Natura 2000-nettet at anvende en enkelt kategori (for eksempel aftaler) eller en kombination af flere kategorier (for eksempel en kombination af retsakter og aftaler afhængigt af de bevaringsmæssige problemer, der gør sig gældende for de naturtyper i bilag I og de arter i bilag II, som forekommer i lokaliteterne). Ud over de obligatoriske foranstaltninger, medlemsstaterne skal vælge, kan de udarbejde og iværksætte forvaltningsplaner.

Hvilken form for foranstaltninger medlemsstaterne end måtte vælge, har de en forpligtelse til at overholde direktivets generelle målsætninger. Vælger en medlemsstat at benytte aftaler, påhviler der den dog fremdeles en forpligtelse til på et varigt grundlag at iværksætte de nødvendige bevaringsmæssige foranstaltninger, som opfylder de økologiske krav for de naturtyper i bilag I og de arter i bilag II, som forekommer i lokaliteterne, samt at opfylde direktivets generelle bevaringsmæssige mål.

Foruden den generelle bevaringsordning, som medlemsstaterne skal indføre for de særlige bevaringsområder i overensstemmelse med direktivets artikel 6, stk. 1, gælder også forpligtelserne i henhold til direktivets artikel 6, stk. 2-4. Disse bestemmelser vedrører forebyggende foranstaltninger for at undgå forringelse af naturtyperne, forstyrrelser af arterne og andre negative virkninger i Natura 2000-lokaliteterne.

(1) Rådets direktiv 92/43/EØF af 21. maj 1992 om bevaring af naturtyper samt vilde dyr og planter, EFT L 206 af 22.7.1992.